Bongo Flava
Bongo Flava ni jina badala la muziki wa Hip hop ya Tanzania. Mtindo huu ulianzishwa kwenye miaka ya 1990, hasa ukiwa kama mwigo au utokanaji wa hip hop kutoka Marekani, ikiwa na ongezeko la athira ya muziki wa reggae, R&B, afrobeat, dancehall, na mitindo ya asili ya Kitanzania kama vile taarab na dansi, muunganiko ambao umeunda mtindo wa pekee wa muziki. Mashairi kawaida huwa kwa lugha ya Kiswahili au Kiingereza.
A Boy From Tandale
"A Boy From Tandale" ni jina la albamu ya kwanza kutoka kwa msanii wa muziki wa kizazi kipya kutoka nchini Tanzania, Diamond Platnumz. Albamu imetoka rasmi mnamo tarehe 14 Machi, 2018, japo utangazaji wake ulianza tangu kwenye mwezi Oktoba-2017 na kutangazwa kutolewa tarehe 12 Januari, 2018 kabla ya kuruka-ruka tarehe chungumzima za kutolewa. Sehemu kubwa ya albamu imetayarishwa na Laizer Classic (ambaye pia amesimama kama mtayarishaji mkuu), vilevile kuna nyimbo za awali ambazo baadhi zilitayarishwa na watayarishaji wengine. Nyimbo hizo ni pamoja na Number One, Nikuone na Marry You ambazo zilitayarishwa na Sheddy Clever - Burn Records, Nana iliyotayarishwa na Nahreel wa The Industry, Far Away iliyotayarishwa na S2kizzy na mwisho Iyena iliyotayarishwa na Abby Daddy.